Змайстравалі сані  
*Мікола Чарняўскі*

Мы зімою самі

Змайстравалі сані.

Змайстравалі сані —

З хвацкімі насамі.

Змайстравалі сані —

Спеў пад палазамі!

Не дзянёк які, а тры

Увіхаліся майстры:

Вадзік ды Сяргейка,

Ромка ды Андрэйка,

Ну і я, Змітрок Вярбіла, —

Працы ўсім хапіла:

Як палоззе,

Гнулі спіны…

А Юрась?

Той сыпаў… кпіны[[1]](#footnote-1).

Каб праехацца з гары —

Селі ў іх спярша

Майстры:

Вадзік ды Сяргейка,

Ромка ды Андрэйка,

Ну і я, Змітрок Вярбіла, —

Месца ўсім хапіла.

— Ты ж, Юрась,

З санак —

Злазь!

1. *Кпіны* — злыя, абразлівыя жарты, насмешкі над кім-, чым-н. [↑](#footnote-ref-1)